Maimane vra Ramaphosa om in te gryp by kosverspreidinginwoners van Olievenhoutbosch staan oor die naweek in ’n tou gestaan vir kospakkies. (Foto: Oupa Mokoena/ANA) Die voormalige DA-leier Mmusi Maimane het ’n beroep op pres. Cyril Ramaphosa gedoen om dringend in te gryp ten einde vertragings met die uitreik van permitte om kos onder behoeftiges te versprei gedurende die vlak 4-afsonderingstydperk, uit die weg te ruim. “Dit kan nooit aanvaarbaar wees vir Suid-Afrikaners om honger te ly nie en ons speel almal ’n rol om hierdie krisis te takel,” het Maimane in ’n brief aan die president geskryf. Volgens Maimane het verskeie organisasies oor die afgelope paar dae gekla dat daar vertragings met hul aansoeke om ’n permit is. “Dit beteken dat die dringende behoefte om ons medeburgers te voed gekniehalter word deur administratiewe ondoeltreffendheid,” skryf Maimane. Maimane het gewaarsku dat die uitreiking van permitte nie verpolitiseer moet word nie terwyl 20% van Suid-Afrikaners nie geld het om kos gedurende die afsonderingstydperk te koop nie. Maimane het daaraan herinner dat duisende inwoners van Olievenhoutbosch oor die naweek in ’n tou gestaan ​​en gewag vir kospakkies. Pres. Cyril Ramaphosa. Foto: @KhuselaS/Twitter “Dit wil voorkom asof die regering die verspreiding van kos onder die behoeftiges wil sentraliseer. Daarom doen ek namens die burgerlike samelewing, maatskappye en organisasies ’n beroep op u om in te gryp in hierdie saak,” lui die brief aan Ramaphosa. Maimane het bygevoeg dat die regering homself nie as die “primêre versorger en beskermer van alle burgers” kan beskou nie. Dit volg nadat die DA Maandag kennis geneem het van bewerings dat ’n ANC-raadslid kospakkies uit sy huis in Pretoria versprei het. Die bewering is strydig met die departement van maatskaplike ontwikkeling se direktief dat die departement alle skenkings in Gauteng moet ontvang en versprei. Maroela Media het vroeër berig dié direktief het reeds teenkanting uit verskeie oorde ontvang. Die DA doen nou ’n beroep op Panyaza Lesufi, waarnemende LUR vir maatskaplike ontwikkeling in Gauteng, om die bewerings te ondersoek.